Gauff gebruik haar stem teen rassisme | Netwerk24
Gauff gebruik haar stem teen rassisme
Is ek volgende?
Coco Gauff Foto: Getty Images
Met dié woorde het die Amerikaanse tiener-tennissensasie Coco Gauff in ’n video haar stem gevoeg by haar landgenote se woede oor die dood verlede Maandag van George Floyd aan die hand van ’n wit polisieman.
In die TikTok-video wat sy op haar Twitter-blad gedeel het, dra Gauff ’n swart sweetpakbaadjie met ’n kappie en sy hou haar hande in die lug.
Op Gauff se video lui ’n onderskrif: “Dit is waarom ek my stem gebruik om teen rassisme te baklei. Ek gebruik my stem. Gaan jy joune gebruik?”
Floyd, ’n 46-jarige, ongewapende swart man, is in Minneapolis, Minnesota, dood nadat ’n polisielid, Derek Chauvin, sy knie langer as sewe minute op Floyd se nek gedruk het totdat hy bewusteloos geword het.
Chauvin is van moord aangekla en afgedank.
Floyd se dood het tot groot protesoptogte in Amerika gelei en meer as 1 600 mense in 22 stede is weens oproer in hegtenis geneem.
Coco Gauff se video teen rassisme en polisiegeweld op Twitter.Foto: Twitter
Die 16-jarige Gauff se video bevat ook foto’s van ander Afro-Amerikaners wat vermoor is.
Sy wys ook ’n foto van Ahmaud Arbery (25) wat in Februarie vanjaar deur drie wit mans in Brunswick, Georgia, doodgeskiet is, asook die tiener Trayvon Martin, wat in 2012 doodgeskiet is.
Sy dood het tot die Black Lives Matter-veldtog gelei.
Die jong tennisster het haar by verskeie sportlui soos die basketbalspelers LeBron James en Lisa Leslie aangesluit wat ook uitgevaar het teen Floyd se dood. – Reuters
Meer oor: George Floyd | Optogte | Tennis | Coco Gauff